CELEX: 32018D1892
Language: lt
Date: 2018-12-03 00:00:00
Title: 2018 m. gruodžio 3 d. Komisijos įgyvendinimo sprendimas (ES) 2018/1892 dėl priemonės, kurios ėmėsi Latvija pagal Europos Parlamento ir Tarybos direktyvą 2006/42/EB siekdama uždrausti pateikti rinkai „GGP Italy SpA“ gaminamą vejapjovę (pranešta dokumentu Nr. C(2018) 7656) (Tekstas svarbus EEE.)

5.12.2018   
               
               
                  LT
               
               
                  Europos Sąjungos oficialusis leidinys
               
               
                  L 309/40
               
            
         KOMISIJOS ĮGYVENDINIMO SPRENDIMAS (ES) 2018/1892
         2018 m. gruodžio 3 d.
         dėl priemonės, kurios ėmėsi Latvija pagal Europos Parlamento ir Tarybos direktyvą 2006/42/EB siekdama uždrausti pateikti rinkai „GGP Italy SpA“ gaminamą vejapjovę
         
            
               (pranešta dokumentu Nr. C(2018) 7656)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalį,
         kadangi:
         
                     (1)
                  
                  
                     2014 m. liepos 1 d. Latvija pranešė Komisijai apie priemonę, kuria siekia uždrausti pateikti rinkai „GGP Italy SpA“ (via del Lavoro 6, 31033 Castelfranco Veneto, Italija) gaminamą „Stiga Collector 35 EL“ tipo (C350, 297352654/S13) vejapjovę;
                  
               
                     (2)
                  
                  
                     Latvija ėmėsi priemonės 2013 m. gruodžio 3 d. nusprendusi, kad vejapjovė neatitiko Direktyvos 2006/42/EB I priedo 1.3.8 ir 1.4.1 punktuose nustatytų esminių sveikatos ir saugos reikalavimų, nes ji neatitiko darniojo standarto EN 60335–2-77:2010;
                  
               
                     (3)
                  
                  
                     Komisijos įgyvendinimo sprendimu (ES) 2015/902 (2) Komisija nustatė, kad priemonė, kurios ėmėsi Latvija, yra pagrįsta;
                  
               
                     (4)
                  
                  
                     2017 m. sausio 26 d. sprendimu (3) Bendrasis Teismas panaikino Įgyvendinimo sprendimą (ES) 2015/902, remdamasis tuo, kad sprendimas nebuvo pagrįstas aiškiu Direktyvoje 2006/42/EB nustatytų sveikatos ir saugos reikalavimų pažeidimo įrodymu, o tik tuo, kad vejapjovė neatitiko darniojo standarto EN 60335-2-77:2010, tačiau pagal darnųjį standartą EN 60335-2-77:2006 jai vis dar galiotų atitikties tiems reikalavimams nagrinėjamuoju laikotarpiu (t. y. nuo 2012 m. rugsėjo 3 d. iki 2013 m. rugpjūčio 31 d.) prielaida (4);
                  
               
                     (5)
                  
                  
                     tam, kad įvykdytų Sutarties dėl Europos Sąjungos veikimo 266 straipsnyje nustatytą pareigą, Komisija turi imtis būtinų priemonių Bendrojo Teismo sprendimui įgyvendinti;
                  
               
                     (6)
                  
                  
                     tuo tikslu Komisija konsultavosi su susijusiomis šalimis;
                  
               
                     (7)
                  
                  
                     gamintojas patvirtino, kad nuo 2013 m. rugsėjo 1 d. vejapjovės nebuvo gaminamos ar pateiktos rinkai nė vienoje ES valstybėje narėje. Gamintojas patvirtino, kad 2014 m. pradžioje vejapjovės buvo atsiimtos iš prekiautojų ir platintojų Latvijoje ir pateikė informacijos, kuria tvirtinama, kad darnusis standartas EN 60335-2-77:2006 buvo taikomas teisingai;
                  
               
                     (8)
                  
                  
                     Latvija informavo, kad jos nacionalinė priemonė tebetaikoma. Ji taip pat patvirtino, kad priemonė buvo grindžiama tik darniojo standarto EN 60335-2-77:2010 taikymu ir vertinama tik pagal tą standartą. Latvijos pateiktos papildomos informacijos nepakako įrodyti, kad darnusis standartas EN 60335-2-77:2006 buvo taikomas neteisingai;
                  
               
                     (9)
                  
                  
                     atsižvelgiant į visą turimą informaciją ir pažymint visų pirma tai, kad Latvijos priemonė buvo grindžiama atitikties darniajam standartui EN 60335-2-77:2010 vertinimu, o iš 2017 m. sausio 26 d. Bendrojo Teismo sprendimo matyti, kad nagrinėjamuoju laikotarpiu gaminiui buvo taikomas darnusis standartas EN 60335-2-77:2006, nacionalinė priemonė negali būti laikoma pagrįsta,
                  
               PRIĖMĖ ŠĮ SPRENDIMĄ:
         
            1 straipsnis
            Priemonė, kurios ėmėsi Latvija, siekdama uždrausti pateikti rinkai „GGP Italy SpA“ (via del Lavoro 6, 31033 Castelfranco Veneto, Italija) gaminamą „Stiga Collector 35 EL“ tipo (C 350, 297352654/S13) vejapjovę, yra nepagrįsta.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2018 m. gruodžio 3 d.
            
               
                  Komisijos vardu
               
               Elżbieta BIEŃKOWSKA
               
                  Komisijos narė
               
            
         
         
            (1)  OL L 157, 2006 6 9, p. 24.
         
            (2)  2015 m. birželio 10 d. Komisijos įgyvendinimo sprendimas (ES) 2015/902 dėl priemonės, kurios ėmėsi Latvija vadovaudamasi Europos Parlamento ir Tarybos direktyva 2006/42/EB, siekdama uždrausti pateikti rinkai „GGP Italy spa“ gaminamą vejapjovę (OL L 147, 2015 6 12, p. 22).
         
            (3)  Byla T-474/15, Global Garden Products Italy SpA (GGP Italy) prieš Europos Komisija, ECLI:EU:T:2017:36.
         
            (4)  ECLI:EU:T:2017:36, 70 ir 71 punktai.